כיצד דין הפועל שחזר בו אחר שהתחיל שמין לו מה שעשה ונוטל <i>(בין הוקרה המלאכה או הוזלה ודוקא שחזר סתם אבל אם חוזר מכח יוקר אין שומעין לו) (טור בשם ר"י)</i> ואם קבלן הוא שמין לו את שעתיד לעשות <i>(ע"ל סי' קע"ו סכ"ג)</i> בין שהוזלה בעת ששכרו בין שלא הוזלה בין שהוזלה המלאכה אח"כ בין שלא הוזלה שמין לו מה שעתיד לעשות כיצד קבל ממנו קמה לקצור בשתי סלעים<i> (או שקבל ע"ע לעשות כך וכך חבית של יין) (ת"ה סי' שכ"ט) </i>קצר חציה והניח חציה בגד לארוג בשתי סלעים ארג חציו והניח חציו שמין לו מה שעתיד לעשות אם היה שוה ו' דינרים נותן לו שקל או יגמרו את מלאכתן ואם היה הנשאר יפה שני דינרים אינו נותן אלא סלע שהרי לא עשו אלא חצי מלאכה: <i>הגה: ובע"ה החוזר בו דינו כקבלן שידו על התחתונה (טור):</i>